ועדת הפנים ואיכות הסביבה, כנסת 16, פרוטוקול מספר 416, 2005-03-28 09:30

גאלב מג'אדלה: בוקר טוב לכולם, אני פותח את ישיבת הוועדה.

גאלב מג'אדלה: אני מברך את השר שהגיע עם צוות משרדו.

גאלב מג'אדלה: אנחנו נעסוק היום במינויה של נציבת קבילות שוטרים וסוהרים עו"ד חנה קלר.

גאלב מג'אדלה: אדוני השר, בבקשה.

גדעון עזרא: ניצב קלר עומדת לפשוט את המדים.

גדעון עזרא: היא היתה היועצת המשפטית של המשרד לבטחון פנים ואב בית הדין למשמעת של משטרת ישראל.

גדעון עזרא: היינו מאוד מאוד שבעי רצון מעבודתה.

גדעון עזרא: אני לא מדבר רק בשם המשרד לבטחון פנים, אלא בשם משטרת ישראל, שירות בתי הסוהר ומדינת ישראל כולה.

גדעון עזרא: זו אישה מאוד מאוד נמרצת.

גדעון עזרא: הכוונה הראשונית שלנו היתה שהיא תמשיך כיועצת המשפטית גם כאזרחית.

גדעון עזרא: אבל מאחר שהדברים לא היו נראים יפה ואנחנו צריכים להוות דוגמה, החלטנו להסב אותה לתפקיד החשוב מאוד של נציב קבילות השוטרים והסוהרים.

גדעון עזרא: מגיע לשני הגופים הללו מישהו שייצג אותם כהלכה ואני חושב שחנה – חנצ'ו, כפי שהיא מכונה על ידנו – תעשה עבודה טובה מאוד בענין הזה.

גדעון עזרא: אנחנו נמצאים היום בתת-תקן בתפקיד הזה, ויש לנו פיגור די גדול בנושא.

גדעון עזרא: אין לי כל ספק שהפיגור הזה יימחק כלא היה.

גדעון עזרא: לצורך הענין הזה אנחנו גם מנסים לתגבר את היחידה על מנת להתגבר על הפיגור, על מנת שכל שוטר וכל סוהר יידע שעניינו מטופל.

גדעון עזרא: אני מודה לך, אדוני היושב ראש.

גדעון עזרא: אני מברך את חנה קלר על התפקיד שהיא מלאה עד כה ומברך אותה לרגל הכניסה לתפקיד החדש.

גאלב מג'אדלה: אם כן, אנחנו מאשרים בוועדת הפנים ואיכות הסביבה את מינויה של נציבת קבילות שוטרים וסוהרים עורכת הדין ניצב חנה קלר.

גאלב מג'אדלה: אנחנו מאחלים לה הצלחה בהמשך הדרך.

גאלב מג'אדלה: כפי שנכתב בהצעת המינוי שלה, אנחנו סבורים כמוכם שהיא תעשה את מיטב יכולתה למלא את תפקידה למען הקהילה.

גאלב מג'אדלה: אני בטוח שאנחנו נסייע בידה בכל דרך אפשרית כדי שהיא תצליח בתפקידה.

גאלב מג'אדלה: במנותק מכך, לאשר שאישרנו את המינוי, אני מבקש לפנות אליך, אדוני השר, לסגנך ולצוות שלכם.

גאלב מג'אדלה: אני רוצה להזכיר לכם שגב' רות גדות פרשה בנסיבות שפורטו בדו"ח שהיא כתבה לכם.

גאלב מג'אדלה: אדוני השר, אני שמח שהתייחסת לכך באופן עקיף - לגבי כוח אדם ולגבי התפקוד.

גדעון עזרא: לא ראיתי את המכתב שלה.

גאלב מג'אדלה: הנה: "הערות נציבת קבילות בתום שנת כהונתה הרביעית - נציבות קבילות השוטרים והסוהרים - תמונת מצב.

גאלב מג'אדלה: " כדאי שתדע, ואני חושב שאתה יודע כי התייחסת לכך באופן עקיף--

גדעון עזרא: לא עקיף - ישיר.

ניצב חנה קלר: זה לא היה בתקופת כהונתו של השר.

גאלב מג'אדלה: לא חשוב.

גאלב מג'אדלה: אנחנו רוצים שעורכת הדין ניצב חנה קלר תצליח, אנחנו רוצים שהיא תתחיל ברגל ימין, ולכן אנחנו רוצים לצלם את תמונת מצב הקיימת, את זו שהשאירה קודמתה בתפקיד, שפרשה.

גאלב מג'אדלה: תמונת המצב שהיא השאירה מדברת בעד עצמה: "מאז הקמת נציבות הקבילות לפי 23 שנים, לא הוסף לה ולו גם תקן כוח אדם אחד.

גאלב מג'אדלה: מספר קציני הבירור לא גדל משנת 1980, וכאז גם עתה - עומד על שלושה בלבד".

גאלב מג'אדלה: אני מצטט קטעים מתוך המכתב: "כבר בדוח השנתי שפורסם אשתקד, כתבתי כי שלושת קציני הבירור ביחידה – כולם בעלי הכשרה וניסיון – ממלאים את תפקידם במסירות, בדבקות, במקצועיות ובמיומנות שאין למעלה מהם.

גאלב מג'אדלה: אך הם מתפקדים בתנאים שוחקים, וכורעים תחת עומס עבודה בלתי סביר ובלתי נסבל, העולה פי כמה וכמה על יכולת הספק העבודה של עובד לפי כל אמות מידה מקובלות.

גאלב מג'אדלה: כל אחד מקציני הבירור נאלץ לטפל בו זמנית בכ-150 תיקי קבילות פתוחים, ולתמרן ביניהם.

גאלב מג'אדלה: " היא ממשיכה ומוסיפה: "לאכזבתי, עד היום לא תוגברה נציבות הקבילות בשום קצין בירור נוסף.

גאלב מג'אדלה: אומנם נתקיימו הליכים מסומים אשר נטעו בי תקווה לקבל את תוספת הקצינים הנדרשים, אולם בסיומם של הליכים אלו היחידה לא תוגברה בכוח אדם כנדרש, ותקוותי לכך נגוזה.

גאלב מג'אדלה: "

גדעון עזרא: לא ידעתי על המכתב הזה, ובלא כל קשר תגברנו כעת את היחידה הזאת.

גדעון עזרא: אנחנו מתכוונים לתגבר אותה אד-הוק עד שיימחקו הפיגורים.

גדעון עזרא: זה עומד לרגלינו.

גדעון עזרא: אני רוצה לומר לך שניצב חנה קלר עבדה בייעוץ המשפטי של המשטרה.

גדעון עזרא: זו יחידה הרבה יותר עמוסה מהיחידה הזאת - הם עובדים בשעות הלילה המאוחרות על מנת לתת תשובה לכל הבעיות.

גדעון עזרא: כפי שאני מכיר אותה, אין לי כל ספק שהיא תעשה גם במקום הזה, ומכתב כזה לא תקבל מהיחידה הזאת בשום פנים ואופן.

גאלב מג'אדלה: ראשית, אני שמח על כך שאתה אופטימי שלא נקבל בדוח השנתי מכתב כזה.

גאלב מג'אדלה: עם זאת, הייתי רוצה שאת השמחה נקדם גם בטיפול ובדאגה למצב הקיים.

גאלב מג'אדלה: עם זאת, אני בטוח שעורכת הדין חנה קלר תתייחס לכך.

גאלב מג'אדלה: אני באמת חושב שצריך לטפל בענין הזה, אדוני השר.

גדעון עזרא: חייבים - לא צריך אלא חייבים.

גאלב מג'אדלה: אני מודה לכם מאוד.

גאלב מג'אדלה: אני מאחל לך הצלחה.

סגן השר לבטחון פנים יעקב אדרי: אני רוצה לברך את חנה.

סגן השר לבטחון פנים יעקב אדרי: אני חושב שהניסיון הרב שהיא צברה יסייע לה בעבודתה.

סגן השר לבטחון פנים יעקב אדרי: כפי שאמר השר, אני בטוח שבדוחות הבאים התלונות והבעיות התלונות יהיו - - -

גאלב מג'אדלה: יהיו פחות דפים.

סגן השר לבטחון פנים יעקב אדרי: כן.

סגן השר לבטחון פנים יעקב אדרי: הרבה הצלחה.

ניצב גבי גל: בשם משטרת ישראל ובשם המפכ"ל - שביקש כי אגיע לכאן בשמו: אני חושב שהתפקיד הזה הוא תפקיד מרכזי מאוד.

ניצב גבי גל: זהו התפקיד ששומר על זכויותיהם של השוטרים ושל הסוהרים, ואנחנו רואים בו חשיבות גדולה ביותר.

ניצב גבי גל: לכן גם מאייש התפקיד צריך להיות אדם בעל תכונות ואישיות בהחלט נעלות, כדי שיידע למלא אותו תוכן ולשמור על זכויותיהם של השוטרים, כאשר הגופים הללו נצבים בפני אתגרים קשים כל כך.

ניצב גבי גל: את חנה אנחנו מכירים שנים רבות.

ניצב גבי גל: היא תמיד מילאה את התפקיד - את כל התפקידים שהיא מלאה בעבר וגם את תפקידה האחרון, כמובן - בצורה ראויה לציון ובצורה יוצאת דופן.

ניצב גבי גל: על כן משטרת ישראל מברכת מאוד על המינוי הזה.

ניצב גבי גל: אנחנו סבורים שלא יכול היה להיות מינוי טוב יותר.

ניצב גבי גל: כמובן, הרבה ברכות.

גונדר דניאל אבידן: אני לא אוסף על מה שנאמר כאן - כל מה שנאמר כאן נכון.

גונדר דניאל אבידן: לא נותר לי אלא לאחל לחנה הצלחה.

גונדר דניאל אבידן: בטוחני כי חנה תוביל את המשימה ביד רמה.

גונדר דניאל אבידן: יש לה את היכולות ואת הניסיון המצטבר כדי להוביל את המשימה הזאת.

גונדר דניאל אבידן: בהצלחה, חנה.

ניצב חנה קלר: ראשית, תודה לוועדה על כך שהיא אישרה את המינוי.

ניצב חנה קלר: תודה לשר על שמינה אותי.

ניצב חנה קלר: תודה לדני, לרפי, לגבי ולהדס, כמובן, שעמדה בפרץ לבד זמן רב שם בוועדה.

ניצב חנה קלר: התפקיד הזה הוא במידה מסוימת סגירת מעגל עבורי.

ניצב חנה קלר: כשהתגייסתי למשטרת ישראל, היתה התארגנות השוטרים - הניסיון להקים ועד במשטרת ישראל.

ניצב חנה קלר: הייתי עורכת דין צעירה מאוד, והחליטו שצריך לשפוט את שלושת השוטרים שארגנו את הרצון להקים את הוועד.

ניצב חנה קלר: מפקד מחוז תל אביב דאז ניצב טיומקין אמר: שלושתם משפטנים, איך אני אסתדר אתם?

ניצב חנה קלר: אמרו לו: אנחנו שולחים לך עזרה מהייעוץ המשפטי של המשטרה, וישבתי שם.

ניצב חנה קלר: אחר כך היתה חקיקה, כי אמרו שאי אפשר לאסור את זכות ההתארגנות הזאת, שהיא זכות יסוד, אלא בחקיקה ראשית.

ניצב חנה קלר: לקראת החקיקה הזאת בצעתי סקר השוואתי, ומצאתי שבאנגליה יש זכות להתארגנות בלי נשק השביתה - גם לשוטרים ב-Home Office.

ניצב חנה קלר: כשהגענו לוועדת הפנים בכנסת כדי להעביר את התיקון, ביקשו את האיזונים - מה אנחנו יכולים לתת לשוטרים מול שלילת הזכות של החירות להתארגן כוועד עובדים.

ניצב חנה קלר: בין הדברים שהחליטו לגביהם בזמנו יש את מתן זכות הערר על קצין שיפוט שדן יחיד, כינון בית הדין לערעורים, שזכיתי לעמוד בראשו, והקמת נציב קבילות שוטרים וסוהרים במקביל.

ניצב חנה קלר: זוהי למעשה התרופה שניתנה לשלילת הזכות, והיום אני מגיעה לסגירת המעגל של ראשית הדרך.

ניצב חנה קלר: אני בטוחה שהזרועות נותנים את החשיבות, ושהם באמת יעזרו עכשיו - לא רק להתיישר בתקופה הראשונה אלא גם אחר כך - לפתח המוסד הזה, שבשנים האחרונות לא היו לו הכלים כדי לעשות זאת.

ניצב חנה קלר: אני מאוד מודה לכם.

גאלב מג'אדלה: לא רק שלא היו לו כלים לעשות זאת; עכשיו נוספו למשטרה תפקידים וייעודים, ואני מחזיק להם ידיים על מה שממתין להם ועל מה שהם מצווים לעשות בתקופה הקצרה והקרובה בנושא ההתנתקות.

גאלב מג'אדלה: לכן ההערות שציינו חשובות שבעתיים.

גדעון עזרא: אנחנו נוציא בנוסף הודעה לתקשורת.

גאלב מג'אדלה: אנחנו מברכים את השר, את סגנו ואת כל מי שעמל בענין הזה.

גאלב מג'אדלה: אנחנו מאחלים לך הצלחה.

גאלב מג'אדלה: נעמוד לרשותכם תמיד.

גאלב מג'אדלה: תודה לכולכם, הישיבה נעולה.